次韵謝外舅病不能拜復官夏雨眠起之什
作者：黄庭堅
朝代：宋

paragraphs: 丈人養痾卧，此道取衆棄。
强飯尚可飽，力田苦常匱。
欲從羣兒嬉，出語不娬媚。
軒窗坐風凉，編簡勘遺墜。
自安井无禽，未歎旅焚次。
夏暑極陽功，時霖作陰事。
呼兒疏藥畦，植杖按瓜地。
南山雲氣佳，北極冕旒邃。
自欣鬚髮白，得見衣裳治。
山林收枯槁，草木洗憔悴。
舐痔以車來，探珠遭龍睡。
腹便時蒙嘲，身退得自恣。
伊優無下僚，骯髒謝高位。
誰能領斯會，好在漆園吏。